KGIไม่สะดุดตั้ง‘เจนวิทย์’คุมอนุพันธ์
เคจีไอตั้ง &#8220;เจนวิทย์ ชินกุลกิจนิวัฒน์&#8221; เป็นหัวหน้าฝ่ายอนุพันธ์ ยันธุรกิจบริการเดินหน้าฉลุย
30 พ.ค. 2555

เคจีไอตั้ง “เจนวิทย์ ชินกุลกิจนิวัฒน์” เป็นหัวหน้าฝ่ายอนุพันธ์ ยันธุรกิจบริการเดินหน้าฉลุย
นายวิลเลียม ฟาง กรรมการอำนวยการ บริษัทหลักทรัพย์ เคจีไอ (ประเทศไทย) หรือ KGI เปิดเผยว่า บริษัทได้มีการแต่งตั้งนายเจนวิทย์ ชินกุลกิจนิวัฒน์ ซึ่งมีประสบการณ์ในธุรกิจตราสารอนุพันธ์ในเคจีไอมานานกว่า 6 ปี ให้เป็นหัวหน้าฝ่ายธุรกิจตราสารอนุพันธ์คนใหม่แทน น.ส.นฤมล อาจอำนวยวิภาส ที่ลาออกโดยมีผลตั้งแต่วันที่ 26 พ.ค.นี้
บริษัทมั่นใจว่าการเปลี่ยนแปลงตัวผู้บริหารดังกล่าวจะไม่มีผลกระทบต่อการดำเนินธุรกิจของบริษัท เนื่องจากนายเจนวิทย์เป็นผู้ที่มีความรู้ความสามารถเป็นอย่างดี และสามารถดำเนินงานต่อเนื่องได้ทันที
นอกจากนี้ เคจีไอมีความพร้อมในทุกด้าน ทั้งบุคลากร เงินทุน และการทำงานที่เป็นระบบ พร้อมทั้งได้รับการถ่ายทอดเทคโนโลยีจากกลุ่มผู้ถือหุ้นใหญ่ด้วย ดังนั้นจึงมั่นใจว่าฝ่ายตราสารอนุพันธ์ของเคจีไอยังมีความพร้อมในการเป็นผู้นำในการพัฒนานวัตกรรมทางการเงินอย่างต่อเนื่องต่อไป
“ผมเชื่อมั่นว่าคุณเจนวิทย์จะรับงานต่อจากคุณนฤมลได้เป็นอย่างดี เพราะมีประสบการณ์ในธุรกิจตราสารอนุพันธ์ในเคจีไอมานานกว่า 6 ปี และประการสำคัญการทำงานของเคจีไอจะเป็นการทำงานที่เป็นระบบ การเปลี่ยนตัวบุคคลจึงไม่กระทบต่อระบบการทำงานอย่างมีนัยสำคัญ” นายวิลเลียม กล่าว 
สำหรับ น.ส.นฤมล เป็นลูกหม้อของเคจีไอ ร่วมงานมานานกว่า 13 ปี และลาออกไปเพื่อไปดำรงตำแหน่งกรรมการผู้จัดการ ฝ่ายตราสารอนุพันธ์ พร้อมกับดูแลฝ่ายวิจัยทางด้านสินค้าในตลาดอนุพันธ์ของบริษัทหลักทรัพย์ เอเซีย พลัส